Радой Ралин
Бюрократ-новатор

chitanka.info

Ти познаваш този чуден,

този нов тип бюрократ.

Той не е ленив и муден,

нито сприхав, ни инат!

Няма въртел да ти прави

и по повод най-дребнав

със седмици да те бави

заради един параф.

О, той си има всички данни

новатор-бюрократ да стане.

Най-усърдно той разгръща

дадените му книжа.

Празен никого не връща

с някаква си там лъжа.

Ала сам ли да решава?…

Да се блъска със закон?

Отговор веднага дава

с най-учтив, любезен тон:

— Я, при началника идете,

и работата уредете!

Той по ред и ред причини

отговорност не дели.

Щом му мястото изстине,

него кой ще съжали?

Той препраща все нагоре!

Радва го със своя нрав.

И така нагоре пори.

Става „зам“. Става „глав“.

Той вече има всички данни

новатор бюрократ да стане.

По новаторски обаче

нека в случая решим

с оглед общите задачи

непрестанно да пестим,

на бюрото, сред книжата

да поставим грамофон,

който вместо бюрократа

да съветва с ведър тон:

— Я до началника идете,

и работата уредете…

1953

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.